Tabuniqit _ma tella_ ilaq ad teǧǧ lmarat deg temnaḍin kan i teḥkem, lamaɛna mačči akka i teḍra. Mi d-kecmen Yeɛraben, yezmer lḥal ufan-d ur sexdamen ara tabuniqit s waṭas, d tutlayt yettemgaraden aṭas ɣef tmaziɣt, teqreb ɣer tutlayt-nsen, mebla ma bedren-d ay-agi deg yedlisen-nsen i xedmen ɣef tmurt n tmazɣa. Mi ara nmuqel ɣer teɣbula n taɛrabt, ulac akk ayen ar aɣ-yeǧǧen ad d-nini tella tutlayt nniḍen deg tefriqt n ugafa nig n tmaziɣt (talatinit deg temdinin tirumaniyin, timasiḥiyin). Imeskaren iɛraben s timmad-nsen nnan-d tidet deg wayen yeɛnan tamsalt-agi : tamurt n tmazɣa d talqayant, iger akked udrum-is d Imaziɣen.